44,5 milliarder kroner – eller 26 procent af markedsværdien. Så stor har nedturen på aktiemarkedet været for Danske Bank i det seneste år.

Det viser tjek af aktiekursen på en dag, hvor det er kommet frem, at 26 tidligere ansatte fra bankens skandaleramte afdeling i Estland er blevet politianmeldt.

Læs også : 26 ansatte fra Danske Banks Estland-filial politianmeldt

- Vi ser et nervøst marked, hvor man er usikker på, hvad den her sag ender med, siger chefredaktør på Økonomisk Ugebrev Morten W. Langer.

Ifølge mediet har Danske Bank tabt omkring 20 procent mere af sin værdi i forhold til udviklingen i den øvrige banksektor i de seneste tre måneder.

En periode, hvor banken er blevet ramt af den ene negative udvikling i hvidvasksagen efter den anden.

Læs også : Våbensmugling fra Nordkorea: Stråmandsfirma var kunde i Danske Bank

Først rettede Finanstilsynet en hård kritik af banken for ikke at leve op til sit ansvar. Læs redegørelsen her.

Dernæst måtte Danske Bank indrømme, at den formodede hvidvask er dobbelt så stor som tidligere antaget – og at de mistænkelige pengestrømme endda fortsatte, mens banken var i gang med at rydde op.

Læs også : Hvidvask fortsatte i Danske Bank under oprydningsarbejde